पाएं अपने शहर की ताज़ा ख़बरें और फ्री ई-पेपरडाउनलोड करें
उत्तर प्रदेश में कोरोना से निपटने और सामान्य स्थिति के दावे किए जा रहे हैं, लेकिन CM सिटी के बदतर हालात ही इसकी पोल खोल रहे हैं। यहां लगातार बढ़ रही संक्रमितों की संख्या के हिसाब से न इलाज के इंतजाम हैं न उनको रख पाने की सुविधा। बिस्तर, वेंटिलेटर और इलाज के अभाव में मरीजों की मौत हो रही है। आलम यह है कि 10 दिनों में कोविड कमांड सेंटर में करीब 200 कॉल आए। लेकिन इनमें से महज 10 को बिस्तर मिल सके। इनमें से दो मरीज वेंटिलेटर वाले थे। इस लिहाज से देखें तो गोरखपुर में एक बेड के लिए 15 कोविड मरीज कतार में हैं। इनका इलाज कैसे होगा? फिलहाल अभी इसकी कोई व्यवस्था नहीं हुई है।
कोविड इलाज के लिए हैं 1500 बेड
दरअसल, जिले में कोरोना संक्रमित मरीजों के इलाज के लिए महज 1500 बिस्तर हैं, इनमें से प्रतिदिन करीब 15 खाली ही होते हैं। जबकि, भर्ती होने की प्रतीक्षा कर रहे मरीजों की संख्या करीब 200 रहती है। इनमें से करीब दस फीसदी मरीजों को वेंटिलेटर वाले बिस्तर की जरूरत रहती है। इंटीग्रेटेड कंट्रोल एंड कमांड सेंटर (आईसीसीसी) पर बिस्तर की आवश्यकता वाले फोन के आंकड़े कुछ इस तरह की तस्वीर पेश कर रहे हैं।
10 फीसदी मरीजों को वेंटिलेटर की जरूरत
कोरोना संक्रमित मरीजों को दवा, ऑक्सीजन, एंबुलेंस, भर्ती की सुविधा उपलब्ध कराने के लिए प्रशासन की ओर से समेकित नियंत्रण एवं आदेश केंद्र (आईसीसीसी) स्थापित किया गया है। कंट्रोल रूम के आंकड़े बताते हैं कि बीते दिनों मरीजों को बिस्तर दिलाने की 195 कॉल आईं। इनमें से 20 मरीज ज्यादा गंभीर थे, यानी उन्हें वेंटिलेटर सुविधा वाले बिस्तर की जरूरत थी। यानी करीब 10 फीसदी संक्रमितों को वेंटिलेटर वाले बेड की आवश्यकता है।
करीब 200 में 10 को मिल रहा बेड
इनमें से मात्र आठ सामान्य और दो वेंटिलेटर वाले मरीजों को ही बेड दिलाया जा सका। आईसीसीसी में कार्यरत कर्मचारी के अनुसार प्रतिदिन जितने बेड खाली होते हैं, उनके सापेक्ष भर्ती के लिए आने वाले फोन कॉल्स की संख्या पंद्रह से 20 गुना अधिक होती है।
अधिकांश मरीज नहीं ले रहे कंट्रोल रूम की मदद
कर्मचारी का कहना है कि वास्तविक संख्या इससे भी कहीं ज्यादा हो सकती है। क्योंकि, ऐसे मरीजों का आंकड़ा आईसीसीसी में नहीं है जो यहां संपर्क न कर सीधे निजी अस्पतालों में बिस्तर पाने के लिए प्रतीक्षा करते हुए वहां पहुंच जाते हैं। मंगलवार को चार अस्पतालों में बेड खाली होने की जानकारी पर आईसीसीसी ने मरीज भिजवाए, वहां पहुंचने पर मरीज को यह कहते हुए लौटा दिया गया कि बेड पर मरीज भर्ती कर लिया गया है, अब जगह नहीं है। आईसीसीसी प्रभारी डॉ. गणेश कुमार के अनुसार जिले में सरकारी और निजी कोविड अस्पतालों में करीब 1500 बिस्तर ही हैं। मरीजों की अधिकता के कारण प्रतीक्षा सूची बनाई जा सकती है।
अस्पतालों के देनी होगी रियल टाइम जानकारी
प्रभारी ने बताया कि मरीजों को बिस्तर दिलाने में समस्या होने की वजह, निजी अस्पतालों द्वारा खाली बिस्तर की रियल टाइम जानकारी नहीं देना और आईसीसीसी से समन्वय स्थापित नहीं करना है। बताया कि बुधवार को जिला प्रशासन, स्वास्थ्य विभाग और निजी अस्पतालों के प्रबंधन के साथ बैठक हुई। निजी अस्पताल प्रबंधन को स्पष्ट निर्देश दिया गया कि आईसीसीसी के साथ समन्वय स्थापित करें। बिस्तर खाली होते ही रियल टाइम जानकारी अपडेट कराएं, ताकि जरूरतमंद मरीजों को बिस्तर उपलब्ध कराया जा सके।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn